Il-Kunsill żied il-baġit tal-missjoni ċivili tal-UE fin-Niġer (EUCAP Sahel Niger) minn 9.8 miljun għal 18.4 miljun euro għall-perijodu bejn is-16 ta' Lulju 2015 u l-15 ta' Lulju 2016. Dan il-baġit miżjud ser jippermetti rinfurzar tal-operazzjoni biex tikkombina impenn imsaħħaħ f'Niamey permezz ta' preżenza permanenti fir-reġjun tad-deżert f'Agadez fin-Niġer ċentrali. In-Niġer qed jiffaċċja theddid għas-sigurtà li jinkludi terroriżmu, traffikar illegali ta' drogi, armi u persuni, b'mod partikolari fit-Tramuntana t'Agadez, u huwa wkoll ċentru reġjonali maġġuri ta' tranżitu għall-migrazzjoni irregolari. L-iżvilupp ta' preżenza permanenti f'Agadez huwa fattur ċentrali biex l-awtoritajiet Niġerjani jingħataw appoġġ rigward il-ġestjoni tal-fruntieri u l-migrazzjoni, il-ġlieda kontra t-terroriżmu u l-kriminalità organizzata. Ir-Rappreżentant Għoli għall-Affarijiet Barranin u l-Politika ta' Sigurtà Federica Mogherini żaret in-Niġer fit-18 ta' Settembru 2015, inkluża l-missjoni EUCAP Sahel Niger f'Agadez, u kellha Djalogu ta' Livell Għoli mal-President u l-gvern b'enfasi fuq l-approċċ komprensiv tal-UE dwar il-migrazzjoni, is-sigurtà u l-iżvilupp. Il-EUCAP Sahel Niger tnediet fl-2012 biex tappoġġa l-bini tal-kapaċità tal-atturi tas-sigurtà tan-Niġer. Il-missjoni tipprovdi pariri u taħriġ biex tappoġġa lill-awtoritajiet tan-Niġer fit-tisħiħ tal-kapaċitajiet ta' sigurtà tagħhom. Hija tikkontribwixxi għall-iżvilupp ta' approċċ integrat, koerenti, sostenibbli u bbażat fuq id-drittijiet tal-bniedem fost id-diversi aġenziji tas-sigurtà tan-Niġer fil-ġlieda kontra t-terroriżmu u l-kriminalità organizzata. Iż-żjara fin-Niġer timmarka l-ewwel vjaġġ ta' Mogherini fl-Afrika sub-Saħarjana L-EUCAP Sahel Niger ser tgħin fil-prevenzjoni tal-migrazzjoni irregolari Ara l-paġna tal-laqgħa